בוב ניוהארט

ג'ורג' רוברט "בוב" ניוהארט (באנגלית:  George Robert "Bob" Newhart; 5 בספטמבר 1929 – 18 ביולי 2024) היה שחקן וקומיקאי אמריקאי. ניוהארט, כוכב הסדרות הקומיות "המופע של בוב ניוהארט"  ו"ניוהארט"  זכה בחייו בפרס גלובוס הזהב, פרס אמי ושני פרסי גראמי.

ביוגרפיה
ניוהארט נולד בכפר אוק פארק  שבאילינוי לג'וליה פאולין (1901-1994) ולג'ורג' דייוויד ניוהארט (1899-1987). לניוהארט שלוש אחיות וירג'יניה, מרי ג'ואן ופאולין. גדל כנוצרי קתולי אדוק, הוא למד במוסדות הפרטיים "מכללת סט' אייגנטיאוס" ו"אוניברסיטת ליולה שיקגו", משם סיים עם תואר אקדמאי בניהול עסקי.

הוא היה ממוצא אירי וגרמני.

לאחר שסיים את לימודיו התגייס ניוהארט לצבא ארצות הברית ושירת במלחמת קוריאה, הוא שוחרר לאחר תקופה קצרה.

קריירת משחק
ניוהארט החל את דרכו המקצועית בשנות ה-60 של המאה ה-20 בסדרה הקומית "המופע של בוב ניוהארט" ובסרטים "איש נוכל היה" בתפקיד ווילארד עוזרו של הפושע מרקוס פנדלטון (פיטר יוסטינוב) ו"גיהנום הוא לגיבורים" של דון סיגל. בשנת 1962 קיבל פרס גלובוס זהב לכוכב הטלוויזיה הטוב ביותר.

בשנות ה-70 וה-80 היה ניוהארט לאחד מכוכבי הטלוויזיה הקומיים הבולטים ביותר בארצות הברית בזכות תפקידיו הראשיים בקומדיות המצבים "המופע של ניוהארט" ו"ניוהארט" על משחקו באותן הסדרות בתפקיד הפסיכולוג רוברט הארטלי והסופר דיק לודון הועמד לשישה פרסי גלובוס הזהב לשחקן הטוב ביותר בסדרה קומית. באותן השנים השתתף בקולנוע בפנטזיה המוזיקלית של וינסנט מינלי "ביום בהיר אתה יכול לראות לנצח" בתפקיד ד"ר מייסון היום, בעיבוד הקולנועי של מייק ניקולס לרומן המלחמה "מלכוד 22" בתפקיד המייג'ור ודיבב בסרט האנימציה הקלאסי "הרפתקאות ברנרד וביאנקה" את הדמות הזכרית ראשית של העכבר ברנרד לצדה של אווה גאבור (שדיבבה בסרט את הדמות הנקבית הראשית של העכברה ביאנקה), אותה הוא דיבב גם בסרט ההמשך "ברנרד וביאנקה במבצע אוסטרליה", גם כן לצדה של אווה גאבור (שאף היא חזרה לדבב את ביאנקה באותו סרט, כשתפקיד זה היה תפקידה האחרון לפני מותה).

גם לאחר שיאו ניוהארט המשיך להשתתף כשחקן קולנוע בקומדיות כמו "קטן עליו" של ג'ון פאברו בתפקיד השדון המבוגר מחבורת השדונים, "בפנים ובחוץ" של פרנק אוז ו"לא רק בלונדינית 2".
ניוהארט זכה לפרסום גם בזכות תפקיד מנהל הספרייה ג'ודסון בסרטים "הספרן: המסע בעקבות החנית","הספרן 2 - בחזרה למכרות המלך שלמה" ו"הספרן 3: קללת גביע יהודה".

בשנת 2013 זכה בפרס אמי לשחקן הטוב ביותר בהופעת אורח על משחקו בסדרה "המפץ הגדול".

מחוץ למשחק מקצועני היה ניוהארט סטנדאפיסט מצליח ואלבומו זוכה פרס גראמי "The Button-Down Mind of Bob Newhart" היה לאחד מאלבומי הקומדיה המצליחים ביותר במאה ה-20. ניוהארט עצמו זכה בשנת 1961 בפרס גראמי לאומן החדש הטוב ביותר.

חיים אישיים
ניוהארט היה נשוי לווירג'יניה קווין, בתו של השחקן ביל קווין, יותר מ-60 שנה, החל מינואר 1963, אז נישאו השניים, ועד לפטירתה ב-23 באפריל 2023, ולזוג היו יחד ארבעה ילדים. ב-18 ביולי 2024 נפטר ניוהארט בביתו בלוס אנג'לס, קליפורניה בגיל 94. 

 פילמוגרפיה 
 גיהנום הוא לגיבורים (1962)
 Hot Millions (1968)
 ביום בהיר אתה יכול לראות לנצח (1970)
 מלכוד 22 (1970)
 קולד טרקי (סרט)  (1971)
 הרפתקאות ברנרד וביאנקה (1977)
 משפחה ראשונה (1980)
 פיקדון קטן (1980)
 ברנארד וביאנקה במבצע אוסטרליה (1990)
 בפנים ובחוץ (1997)
 לא רק בלונדינית 2 (2003)
 קטן עליו (2003)
 הספרן: המסע בעקבות החנית (2004)
 הספרן 2: בחזרה למכרות המלך שלמה (2006)
 הספרן 3: קללת גביע יהודה (2008)
חמש (2011) - סרט טלוויזיה

 טלוויזיה 
 המופע של ניוהארט (1972–1978)
 ניוהארט (1982–1990)
 בוב (1992–1993)
ג'ורג' וליאו (1998-1997)
 עקרות בית נואשות (2005)
 המפץ הגדול (2013–2018)
שלדון הצעיר (2017)

 קישורים חיצוניים 






 הערות שוליים 

קטגוריה:שחקני קולנוע וטלוויזיה אמריקאים
קטגוריה:קומיקאים אמריקאים
קטגוריה:סטנדאפיסטים אמריקאים
קטגוריה:בוגרי אוניברסיטת לויולה שיקגו
קטגוריה:זוכי פרס גראמי
קטגוריה:מדבבים אמריקאים
קטגוריה:אישים שהונצחו בשדרת הכוכבים של הוליווד: טלוויזיה
קטגוריה:זוכי אמי בפריים טיים: שחקן אורח בקומדיה
קטגוריה:אמריקאים ממוצא קנדי
קטגוריה:אמני וורנר רקורדס
קטגוריה:אמריקאים שנולדו ב-1929
קטגוריה:אמריקאים שנפטרו ב-2024